חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון) (תיקון), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2841, עמ' 376, 2020-08-13T00:00:00+03:00
הוארכה התקופה הקבועה בחוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת השעה – תיקון), התש"ף–2020, להשבת תמורה לנוסע שטיסתו בוטלה או חל שינוי בתנאיה עקב משבר הקורונה. הארכת התקופה כאמור חלה על מפעיל טיסה או מארגן שמחזור ההכנסות שלו ברבעון השני של 2020 ירד בשיעור של 70% לפחות לעומת מחזור ההכנסות שלו ברבעון השני של שנת 2019 ושהודיע על כך למנהל רשות התעופה האזרחית. התקופה להשבת התמורה על ידי מפעיל טיסה או מארגן כאמור הוארכה עד ל-1.10.2020 במקום עד ל-14.8.2020. לפיכך, על מפעיל טיסה או מארגן כאמור להשיב את התמורה לנוסע עד 90 ימים ממועד המראתה המתוכנן של הטיסה או עד ל-1.10.2020, לפי המאוחר מבין המועדים. כמו כן, נקבע כי מפעיל טיסה או מארגן שהארכת התקופה חלה לגביהם יפרסמו הודעה על כך באתר האינטרנט שלהם, וכן תפורסם רשימת מפעילי הטיסה והמארגנים כאמור באתר האינטרנט של רשות התעופה האזרחית.